Donald Trump a devenit joi primul preşedinte american condamnat pentru o infracţiune, după ce un juriu din New York l-a găsit vinovat de falsificarea unor documente contabile pentru a ascunde o plată făcută către vedeta porno Stormy Daniels înainte de alegerile din 2016. În schimbul banilor, acesta trebuia să păstreze tăcerea în legătură cu o presupusă relaţie sexuală pe care ar fi avut-o în 2006, la un an după ce Trump se căsătorise cu a treia sa soţie, fosta primă-doamnă Melania, relatează Reuters.
După nici două zile de deliberări, juriul format din 12 membri l-a declarat pe Trump vinovat pentru toate cele 34 de capete de acuzare care fuseseră formulate împotriva lui. Trump i-a privit intens pe juraţi în timp ce aceştia erau solicitaţi să confirme verdictul unanim.
Judecătorul Juan Merchan a stabilit pronunţarea sentinţei pentru 11 iulie, cu doar câteva zile înainte ca Partidul Republican să îl nominalizeze oficial pe Trump drept candidat său la alegerile prezidenţiale din 5 noiembrie.
Infracţiunea de falsificare a documentelor contabile este pasibilă de o pedeapsă maximă de patru ani de închisoare, deşi cei condamnaţi primesc adesea pedepse mai scurte, amenzi sau eliberare condiţionată. Încarcerarea nu l-ar împiedica pe Trump, din punct de vedere legal, să-şi facă campanie sau să preia funcţia, în cazul în care ar câştiga.
În orice caz, el nu va fi încarcerat înainte de pronunţarea sentinţei.
Verdictul aruncă Statele Unite pe un teritoriu neexplorat înainte de scrutinul din noiembrie, când Trump va încerca să recâştige Casa Albă de la preşedintele democrat Joe Biden.
REACŢIA LUI TRUMP
Trump, în vârstă de 77 de ani, a negat că a comis vreo infracţiune şi este de aşteptat să facă apel.
"Este o ruşine", a declarat Trump reporterilor după verdict, proclamându-şi nevinovăţia şi repetând că procesul a fost aranjat împotriva sa. "Adevăratul verdict va fi dat pe 5 noiembrie de către popor", a spus el.
Trump a făcut un semn cu degetul mare în sus prin geamul fumuriu al SUV-ului său, în timp ce coloana sa de maşini părăsea tribunalul îndreptându-se către Trump Tower, acolo unde va rămâne peste noapte. Susţinătorii lui Trump au stat într-un parc situat vizavi de tribunal, alături de jurnalişti, poliţie şi curioşi.
Fosul preşedinte a promis că va susţine o conferinţă de presă vineri, la ora locală 11.00 (18.00, ora României), potrivit CNN.
DE CE E IMPORTANT
Sondajele de opinie arată că Trump, 77 de ani, şi Biden, în vârstă de 81 de ani, se află într-o cursă strânsă, iar sondajele Reuters/Ipsos au constatat că un verdict de vinovăţie l-ar putea costa pe Trump o parte din sprijinul alegătorilor independenţi şi republicani.
Cazul a fost considerat în general ca fiind cel mai puţin important dintre cele patru procese penale cu care se confruntă Donald Trump. Dar verdictul de acum este important, deoarece este probabil să fie singurul înainte de alegeri, celelalte fiind amânate prin contestaţii procedurale.
Juriul l-a găsit pe Trump vinovat de falsificare de documente contabile după ce a asistat la o prezentare a cazului în sala de judecată timp de cinci săptămâni. Juraţii au audiat inclusiv mărturia explicită a starului porno Stormy Daniels despre o întâlnire sexuală pe care aceasta spune că a avut-o cu Trump în 2006, pe când acesta era căsătorit cu actuala sa soţie, Melania. Trump neagă că ar fi făcut vreodată sex cu Daniels.
Michael Cohen, fostul avocat al fostului preşedinte, a declarat că Trump a aprobat să-i fie daţi lui Daniels 130.000 de dolari contra tăcerii în ultimele săptămâni ale alegerilor din 2016, când Trump se confrunta cu mai multe acuzaţii de comportament sexual inadecvat. Cohen a declarat că el personal s-a ocupat de plată, iar Trump a aprobat un plan de rambursare a banilor prin plăţi lunare deghizate în taxe legale plătite de Trump Organization.
Avocaţii lui Trump au contestat credibilitatea lui Cohen, subliniind cazierul său judiciar şi închisoarea făcută, precum şi istoricul său de minciuni. De asemenea, Merchan i-a avertizat pe juraţi să examineze cu atenţie mărturia sa.
UN VERDICT CARE A INTERVENIT RAPID
Timpul relativ scurt de care au avut nevoie juraţii pentru a ajunge la un verdict a fost un semn că au considerat că există suficiente dovezi care să susţină mărturia lui Cohen, a declarat George Grasso, un judecător pensionar din New York care a asistat la proces.
O sursă familiarizată cu mecanismele interne ale campaniei lui Trump a declarat că se aşteaptă ca verdictul să-l determine pe acesta să intensifice deliberările privind alegerea unei femei drept parteneră, candidată la vicepreşedinţie. Site-ul său de campanie l-a etichetat drept "deţinut politic" şi i-a îndemnat pe susţinători să facă donaţii.
CAMPANIA LUI BIDEN: NIMENI NU ESTE MAI PRESUS DE LEGE
Campania lui Biden a declarat că verdictul a arătat că nimeni nu este mai presus de lege şi i-a îndemnat pe alegători să îl respingă pe Trump în alegeri. "Există încă o singură cale de a-l ţine pe Donald Trump departe de Biroul Oval: la urnele de vot", a spus campania într-o declaraţie.
În ceea ce o priveşte, Casa Albă a refuzat să comenteze.
În schimb, colegii republicani ai lui Trump au condamnat rapid verdictul. "Astăzi este o zi ruşinoasă în istoria americană", a declarat preşedintele Camerei Reprezentanţilor, Mike Johnson, într-o declaraţie pregătită.
Juriul a anunţat instanţa că a ajuns la un verdict la ora 16:20 (23:20, ora României), iar preşedintele juriului a citit toate cele 34 de verdicte de vinovăţie pentru fiecare dintre capetele de acuzare la scurt timp după ora 17:00.
Avocatul lui Trump, Todd Blanche, i-a cerut lui Merchan să anuleze verdictul de vinovăţie, argumentând că acesta s-a bazat pe mărturia lipsită de fiabilitate a lui Cohen. Merchan i-a respins cererea.
Apelul aproape sigur al lui Trump se va axa probabil pe mărturia plină de picanterii a starului porno Stormy Daniels despre presupusa lor întâlnire sexuală, precum şi pe teoria juridică nouă pe care procurorii au folosit-o în acest caz, au declarat experţii în drept.
REACŢIA PROCURORULUI DE CAZ
Ca infracţiune de sine stătătoare, falsificarea documentelor de afaceri este în mod normal un delict minor în New York, dar procurorii de la biroul procurorului districtual Alvin Bragg din Manhattan au ridicat-o la nivel de infracţiune pe motiv că Trump ascundea o contribuţie ilegală la campania electorală. Ei au avut sarcina de a dovedi vinovăţia lui Trump "dincolo de orice îndoială rezonabilă", standardul prevăzut de legislaţia americană.
"Noi ne-am făcut treaba. (Sunt) multe voci acolo. Singura voce care contează este vocea juriului, iar juriul a vorbit", a declarat Bragg.
Juraţii au ascultat mărturii despre sex şi minciuni care au fost făcute publice încă din 2018, dar acuzaţiile în sine se bazează pe conturi de registru şi alte înregistrări ale rambursărilor lui Cohen.
A fost cunoscut sub numele de "cazul zombie", deoarece Bragg l-a readus la viaţă după ce predecesorul său a ales să nu aducă acuzaţii.
Dacă va fi ales, Trump ar putea închide cele două cazuri federale care îl acuză că a încercat în mod ilegal să anuleze pierderea alegerilor din 2020 şi că a gestionat în mod necorespunzător documente clasificate după ce a părăsit funcţia în 2021. El nu ar avea puterea de a opri un caz separat de subminare a alegerilor care are loc în Georgia.
Trump a pledat nevinovat în toate cazurile şi a prezentat diversele sale probleme juridice ca fiind un efort al aliaţilor democraţi ai lui Biden de a-i face rău din punct de vedere politic.